Rugadh is thogadh an t-Àrd-Ollamh MacÌomhair, aig a bheil a’ Ghàidhlig o dhùthchas, ann an Leòdhas, agus fhuair e a chuid foghlaim an Sgoil MhicNeacail an Steòrnabhagh agus ann an Oilthigh Dhùn Èideann. Bha sàr rèis-obrach aige ann am foghlam an Albainn, mar reachdair Acadamaidh na Cananaich, reachdair Àrd-sgoil Rìoghail Dhùn Èideann agus àrd-oifigear gnìomha Chomhairle Choitcheann Teagaisg na h-Alba. Thar nam bliadhnachan bha e an sàs gu mòr ann an leasachadh na Gàidhlig. Bha e na chathraiche air Comhairle nan Sgoiltean Àraich, Comataidh Craoladh na Gàidhlig, Bòrd na Gàidhlig agus a’ Bhuidhinn Obrach Nàiseanta air ganntachd luchd-teagaisg sa Ghàidhlig.